SEKCIA VLÁDNEJ LEGISLATÍVY
ÚRADU VLÁDY SLOVENSKEJ REPUBLIKY

							                Na rokovanie vlády SR
							                dňa 28. mája 2003
							                K materiálu č. 3594/2003
							                K bodu č. 13

S T A N O V I S K O

k návrhu zákona, ktorým sa mení a dopĺňa zákon Národnej rady Slovenskej republiky č. 289/1995 Z.z. o dani z pridanej hodnoty v znení neskorších predpisov

I.

Návrh zákona, ktorým sa mení a dopĺňa zákon Národnej rady Slovenskej republiky č. 289/1995 Z.z. o dani z pridanej hodnoty v znení neskorších predpisov predkladá na rokovanie vlády Slovenskej republiky minister financií Ivan Mikloš ako iniciatívny návrh.

II.

Predmetný návrh bol podľa predkladateľa predložený v nadväznosti na Programové vyhlásenie vlády Slovenskej republiky, ktorým sa zaviazala zjednotiť sadzby dane z pridanej hodnoty pred vstupom do Európskej únie a Koncepciu daňovej reformy v rokoch 2004 - 2006. Cieľom zákona je zavedenie jednej sadzby dane z pridanej hodnoty a tým dosiahnutie zjednodušenia mechanizmu uplatňovania tejto dane.
Z vyhodnotenia medzirezortného pripomienkového konania vyplýva, že k návrhu boli uplatnené zásadné  pripomienky, ktoré neboli akceptované. Na rokovanie vlády Slovenskej republiky sa teda návrh predkladá s rozpormi.
	Spolu s týmto návrhom sa na rokovanie vlády SR predkladá aj návrh na skrátené legislatívne konanie o tomto návrhu zákona.

III.

	Predmetný návrh bol predmetom rokovania Legislatívnej rady vlády Slovenskej republiky 27. mája 2003. Návrh bol prerokovaný a posúdený s tým, že legislatívna rada odporučila vláde Slovenskej republiky návrh schváliť s týmito pripomienkami:

K čl. I.
K bodu 2:
- odkaz 10a spolu s poznámkou pod čiarou k tomuto odkazu vypustiť.

K bodu 18:
- je potrebné tak, ako je to v platnom znení uvádzať, že ide o podnikanie, ktorého predmetom je kúpa a predaj automobilov, resp. nájom automobilov a nezavádzať nové slovné spojenie „sústavná činnosť spočívajúca v“;
- slová „a pri kúpe“ nahradiť slovami „ako aj pri kúpe“.

K bodu 26:
- slová „a plnení“ nahradiť slovami „a podľa plnení“.

K bodu 27:
- za slovo „povolenie“ vložiť slová „na prevádzkovanie lotérií a iných podobných hier“ prípadne iné slová, podľa toho o aké povolenie ide. 

K bodu 28:
- legislatívnu skratku, ktorá sa zavádza v bode 32 zaviesť už na tomto mieste;
- v nadväznosti na predchádzajúcu pripomienku upraviť aj nadpis v bode 31 a vypustiť bod 32.

K bodu 35:
- v § 55f ods. 2 slová „k 31. decembru 2003“ nahradiť slovami „31. decembra 2003“;
- v § 55f ods. 3 za slovo „jednotkou“ vložiť spojku „a“.

Bratislava 27. mája 2003
Vypracoval: Marek Kaľavský

							            
	             Štefan G r m a n
		  						              generálny riaditeľ
	       							        sekcie vládnej legislatívy